A4-0389/96

Ψήφισμα σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών όσον αφορά την καθολική υπηρεσία τηλεπικοινωνιών στην προοπτική ενός πλήρως ελευθερωμένου περιβάλλοντος: βασικό στοιχείο της κοινωνίας των πληροφοριών(CΟΜ(96)0073 - C4-0205/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής CΟΜ(96)0073 - C4-0205/96,

- έχοντας υπόψη τα ψηφίσματά του της 20ής Απριλίου 1993 σχετικά με την ανακοίνωση της Επιτροπής που αφορά την κατάσταση των τηλεπικοινωνιακών υπηρεσιών ((ΕΕ C 150 της 31.05.1993, σελ. 37)), της 7ης Απριλίου 1995 ((ΕΕ C 109 της 1.5.1995, σελ. 310)) και της 19ης Μαΐου 1995 ((ΕΕ C 151 της 19.6.1995, σελ. 479)) σχετικά με το Πράσινο Βιβλίο για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης,

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τις γνωμοδοτήσεις της Επιτροπής Κοινωνικών Υποθέσεων και Απασχόλησης, της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Πολιτισμού, Νεότητας, Παιδείας και Μέσων Ενημέρωσης και της Επιτροπής Νομικών Θεμάτων και Δικαιωμάτων των Πολιτών (A4-0389/96),

Α. υπενθυμίζοντας ότι η δυνατότητα να έχουν όλοι πρόσβαση στις ουσιώδεις υπηρεσίες σε τιμές προσιτές και υπό ικανοποιητικές ποιοτικές συνθήκες, σε σχέση με την κατάσταση της τεχνολογίας που διατίθεται στην αγορά, αποτελεί ρητή προϋπόθεση για την υποστήριξή του προς την επιτελούμενη διαδικασία ελευθέρωσης του τομέα των τηλεπικοινωνιών,

Β. σημειώνοντας ότι τα βασικά στοιχεία της καθολικής υπηρεσίας δεν δύνανται να συνδέονται αυτομάτως με το άνοιγμα στον ανταγωνισμό, διότι αυτό δεν αρκεί για να εγγυηθεί το καθολικό των υπηρεσιών, καθώς και ότι οι δυνάμεις της αγοράς και ο ανταγωνισμός, παρότι θα μπορούσαν να επιτρέψουν την καλύτερη διάθεση των πόρων, να κινητοποιήσουν σημαντικές επενδύσεις και να προσφέρουν καλύτερες τιμές στους καταναλωτές, αποτελούν μέσα που έχουν τα όριά τους και που ενέχουν τον κίνδυνο αποκλεισμού μέρους του πληθυσμού από τα οφέλη, και αποδυνάμωσης της κοινωνικής και περιφερειακής συνοχής,

Γ. λαμβάνοντας υπόψη ότι η πρόσβαση, στο πλαίσιο της καθολικής υπηρεσίας τηλεπικοινωνιών, στα δίκτυα και τις υπηρεσίες που αντιστοιχούν στην κατάσταση των τεχνολογιών που διατίθενται ευρέως στην αγορά αποτελεί απαραίτητη προϋπόθεση για την ανάπτυξη μιας κοινωνίας των πληροφοριών που παρέχει δυνατότητες σε όλους,

Δ. υπενθυμίζοντας ότι οι υποχρεώσεις γενικού χαρακτήρα που συνδέονται με την άσκηση των δραστηριοτήτων στον τομέα των τηλεπικοινιών, ιδιαίτερα δε αυτές που αφορούν προστασία των δεδομένων και της προσωπικής ζωής, τη διατήρηση του περιβάλλοντος και την αδάπανη ενημέρωση των καλούντων σε περίπτωση αλλαγής του αριθμού ενός συνδρομητή, πρέπει να εφαρμόζονται σε κάθε περίπτωση,

1. εκπλήσσεται για το γεγονός ότι η Επιτροπή, με την ανακοίνωσή της, αρχίζει να ασχολείται με τον ορισμό της έννοιας της καθολικής υπηρεσίας μόλις το 1996, ενώ τα νομοθετικά μέτρα για την ελευθέρωση του τομέα έχουν σχεδόν ολοκληρωθεί[semigr ]

2. επιδοκιμάζει, ωστόσο, τη μέριμνα της Επιτροπής να εξασφαλίσει κάποια συνοχή μεταξύ των εθνικών προσεγγίσεων σε ό,τι αφορά την καθολική υπηρεσία, προκειμένου να αποτραπεί η όρθωση νέων φραγμών συνδεόμενων με διαφορετικές απαιτήσεις του τομέα[semigr ]

3. υπογραμμίζει κυρίως το γεγονός ότι είναι σημαντικό να εξασφαλισθεί ότι - ως συνέπεια της πλήρως ελευθερωμένης αγοράς - δεν υπάρχει περιορισμός των προσφερόμενων υπηρεσιών στο πλαίσιο της καθολικής υπηρεσίας και ότι η ελευθέρωση των τηλεπικοινωνιών προσφέρει μια πραγματική «προστιθέμενη αξία» σε όλους τους πολίτες της Ένωσης[semigr ]

4. χαιρετίζει, εξάλλου, κάθε πρωτοβουλία αναγνώρισης του ιδιαίτερου ρόλου των υπηρεσιών κοινής ωφέλειας και τάσσεται υπέρ της προσθήκης ενός άρθρου για τις δημόσιες υπηρεσίας στη Συνθήκη ΕΚ[semigr ]

5. σημειώνει το γεγονός ότι η Επιτροπή, στην πρόταση οδηγίας για την αντικατάσταση της οδηγίας 95/62/ΕΚ ((ΕΕ L 321 της 30.12.1995, σελ. 6)) περί της φωνητικής τηλεφωνίας, ορίζει σαφώς ποιες είναι οι βασικές υπηρεσίες και τα πρότυπα ποιότητας που απαιτούνται για την παροχή της καθολικής υπηρεσίας, το κόστος της οποίας θα πρέπει να μπορεί να κατανέμεται μεταξύ των φορέων στην ορισμένη από την κοινοτική νομοθεσία αγορά, γεγονός που είναι θετικό για τη νομική ασφάλεια και την ασφάλεια των επενδύσεων, και δέχεται ότι ο κατάλογος αυτός αντιστοιχεί, κατ'ουσίαν, επί του παρόντος, σε ένα γενικώς ικανοποιητικό ελάχιστο επίπεδο, που πρόκειται μάλιστα να βελτιωθεί στο μέλλον, και εκφράζει την ικανοποίησή του επειδή διαπιστώνει ότι η πρόταση αυτή περιέχει συγκεκριμένες αναφορές στα κριτήρια ποιότητας, καθώς και στην εγγύηση για πρόσθετες τιμές, θεωρεί, ωστόσο, ότι ο ορισμός του οικονομικώς προσιτού χαρακτήρα των τιμών πρέπει, λαμβάνοντας υπόψη την κατάσταση που επικρατεί στα διάφορα κράτη μέλη, να θεωρηθεί ως κοινοτική αρμοδιότητα και να μην αφεθεί στην αυθαίρετη εκτίμηση των κρατών μελών[semigr ]

6. ζητεί από την Επιτροπή και το Συμβούλιο να επιδιώξουν τη μέγιστη δυνατή συνοχή, από νομική άποψη, όλων των διατάξεων που ρυθμίζουν καθ´ οιονδήποτε τρόπο τον ορισμό της καθολικής υπηρεσίας, τον υπολογισμό του κόστους και τη χρηματοδότησή της και, ιδιαίτερα, υπογραμμίζει την ανάγκη πλήρους εναρμόνισης των διατάξεων της πρότασης οδηγίας προς αντικατάσταση της ισχύουσας οδηγίας 95/62/ΕΚ περί φωνητικής τηλεφωνίας, με την μελλοντική οδηγία σχετικά με τη διασύνδεση στο χώρο των τηλεπικοινωνιών για τη διασφάλιση της καθολικής υπηρεσίας.

7. είναι πεπεισμένο ότι, για να διασφαλιστεί η μετάβαση της Ευρώπης στην κοινωνία των πληροφοριών, είναι προς το συμφέρον τόσο των πολιτών όσο και των φορέων να προβλεφθεί ο ευρύτερος δυνατός ορισμός της καθολικής υπηρεσίας σε ευρωπαϊκό επίπεδο και να αποφευχθεί η τήρηση ανομοιογενούς ποικιλίας εθνικών επιλογών, δεδομένου ότι η Ευρωπαϊκή Ένωση διαθέτει την κατάλληλη γεωγραφική έκταση ώστε να προβεί στην συλλογική επιλογή του να θέσει την τεχνολογική πρόοδο στην υπηρεσία της δημοκρατίας και της συνοχής[semigr ]

8. φρονεί συνεπώς ότι η Ευρωπαϊκή Ένωση πρέπει να συνειδητοποιήσει ότι η εισαγωγή των νέων προηγμένων υπηρεσιών στα σχολεία, βιβλιοθήκες, κέντρα συγκεντρώσεων και σε όλα τα άλλα δημόσια ιδρύματα αποτελεί σημαντική πτυχή της αναπτυσσόμενης κοινωνίας των πληροφοριών και ότι θα πρέπει να εφαρμοσθεί μια «στρατηγική δημόσιας πρόσβασης»[semigr ] ζητεί ως εκ τούτου, από την Επιτροπή να εκπονήσει έγγραφο σχετικά με μια συνεκτική στρατηγική καθολικής πρόσβασης[semigr ]

9. εκτιμά, συνεπώς, ότι ο κατάλογος που προτείνει η Επιτροπή πρέπει να θεωρηθεί ως ένα κατώτατο αλλά, επί του παρόντος, πραγματικό επίπεδο υπηρεσιών για το σύνολο της κοινοτικής επικράτειας, και ότι ως στόχος που ισχύει για έκαστο των κρατών μελών, στο μέτρο που οι απαιτήσεις των χρηστών και το επίπεδο ανάπτυξης των διαθέσιμων υπηρεσιών και των συνηθειών της αγοράς δικαιολογεί τη διάθεση διαφοροποιημένων υπηρεσιών ανάλογα με τα κράτη μέλη, τα δε τελευταία πρέπει, μέχρις ενός βαθμού, να παραμένουν ελεύθερα να απαιτούν από τους επιχειρηματίες που ασκούν τις δραστηριότητές τους στην επικράτειά τους πρόσθετες υποχρεώσεις[semigr ] εάν τεθούν πρόσθετες υποχρεώσεις, αυτές δεν πρέπει να επηρεάσουν τον υπολογισμό κόστους της παροχής καθολικής υπηρεσίας όπως αυτό ορίζεται σε επίπεδο ΕΕ[semigr ] φρονεί, συνεπώς, ότι οι επιχειρηματίες στην αγορά μπορεί, κατ'αρχάς, να συνεισφέρουν στις πρόσθετες υποχρεώσεις μόνον εάν αυτό μπορεί λογικώς ν'απαιτηθεί απ'αυτούς[semigr ] υπογραμμίζει ότι αυτές οι πρόσθετες υποχρεώσεις δεν πρέπει επ'ουδενί να αποτελέσουν εμπόδιο για την ανάπτυξη πραγματικού ανταγωνισμού ή να δώσουν την δυνατότητα για την προστασία κυρίαρχων τομέων της αγοράς[semigr ]

10. υπογραμμίζει ότι ο καθορισμός της τιμολογήσεως της παροχής καθολικής υπηρεσίας είναι καθοριστικής σημασίας για την αγορά τηλεπικοινωνιών και καλεί την Επιτροπή να αναπτύξει κανόνες για τον καθορισμό της τιμολόγησης της παροχής καθολικής υπηρεσίας και να εντάξει τους κανόνες αυτούς στην ευρωπαϊκή νομοθεσία[semigr ]

11. εκτιμά, ιδιαιτέρως, ότι η πρόνοια, μέσω προτιμησιακής τιμολόγησης, για τους ευρισκόμενους σε μειονεκτική θέση χρήστες και γεωγραφικές ζώνες και η δυνατότητα δημόσιας πρόσβασης στα δίκτυα και στις υπηρεσίες χάρη σε πυκνή εγκατάσταση δημόσιων θαλάμων, λαμβανομένων υπόψη των δημογραφικών και κοινωνικών συνθηκών, αποτελούν αναπόσπαστο μέρος των παροχών τις οποίες τα κράτη μέλη πρέπει να δύνανται να συμπεριλάβουν στην εφαρμογή της καθολικής υπηρεσίας[semigr ]

12. ζητεί η ετήσια έκθεση, που θα υποβληθεί εκ μέρους της Επιτροπής την 1η Ιανουαρίου 1998 και θα περιέχει μια επισκόπηση του μεγέθους, της προσφοράς, της ποιότητας και της από οικονομικής πλευράς δυνατότητας κτήσης των υπηρεσιών, να αναφέρει τα περιφερειακά καθώς και τα ειδικότερα προβλήματα των χωρών και εμπόδια που υφίστανται στην ανάπτυξη και την εισαγωγή της καθολικής υπηρεσίας (π.χ. «διασυνοριακές δραστηριότητες»), έτσι ώστε να καταστεί ορατή μία συνεκτική ανάπτυξη σε επίπεδο της Ένωσης[semigr ] θεωρεί ότι η πρόταση θα πρέπει να δίδει μια επισκόπηση όσον αφορά τη διεθνή κατάσταση και τις συζητήσεις σχετικά με την καθολική υπηρεσία τηλεπικοινωνιών και να περιέχει έναν κατάλογο των εθνικών «προτύπων καλύτερης πρακτικής»[semigr ]

13. θεωρεί απαραίτητο να αναπτυχθεί ένα εκσυγχρονισμένο σύστημα περιοδικών αναθεωρήσεων του καταλόγου παροχής καθολικής υπηρεσίας σε συνάρτηση με την εξέλιξη της τεχνολογίας και της αγοράς, ούτως ώστε να μπορεί να επεκταθεί αυτός, εντός λογικής προθεσμίας, κυρίως στο RNIS, καθώς και σε άλλους τύπους σύνδεσης με υψηλή χρέωση και ορισμένες μορφές κινητής τηλεφωνίας, και πιστεύει ότι θα πρέπει να καταρτισθεί ευθύς αμέσως χρονοδιάγραμμα προς το σκοπό αυτό[semigr ]

14. εκτιμά ότι πρέπει να συμπεριληφθεί στις βασικές υπηρεσίες η εγγύηση ότι δύνανται να πραγματοποιούνται τοπικές κλήσεις κανονικής διάρκειας σε προσιτές τιμές[semigr ]

15. διευκρινίζει ότι οι υπηρεσίες εκτροπής της κλήσεως ή παροχής πληροφοριών σχετικά με τις αλλαγές του αριθμού ενός συνδρομητή, είτε συμπεριλαμβάνονται είτε όχι μεταξύ των βασικών υπηρεσιών, πρέπει να παρέχονται με σεβασμό των διατάξεων που αφορούν την προστασία των προσωπικών δεδομένων[semigr ]

16. ζητεί επιμόνως όπως οι πάροχοι καθολικής υπηρεσίας λαμβάνουν υπόψη τον πολιτισμικό πλουραλισμό και την πολυγλωσσία που χαρακτηρίζουν τα κράτη μέλη

17. θεωρεί ότι υπάρχει ο κίνδυνος, στην περίπτωση που δεν καταστεί δυνατή η χρηματοδότηση των πρόσθετων παροχών, στο πλαίσιο της καθολικής υπηρεσίας, από τον μηχανισμό που έχει προβλεφθεί προς το σκοπό αυτό, να περιοριστεί το πεδίο της καθολικής υπηρεσίας στον κατάλογο των ελάχιστων υπηρεσιών για τον οποίο γίνεται λόγος ανωτέρω[semigr ]

18. εκτιμά ότι ο κίνδυνος αυτός διαφαίνεται πολύ πιο καθαρά απ' ό,τι εκείνος που αναφέρει η Επιτροπή σχετικά με τις στρεβλώσεις ανταγωνισμού στην εσωτερική αγορά, που προκαλούνται από τις εθνικές απαιτήσεις για πρόσθετες παροχές και οι οποίες ούτως ή άλλως ελέγχονται από την Επιτροπή, χωρίς να χρειάζεται εκ των προτέρων ειδική νομοθεσία[semigr ]

19. εκτιμά ότι, εάν δημιουργηθούν τέτοιες στρεβλώσεις, αυτές θα ζημιώσουν κατά πρώτον τις επιχειρήσεις του υπαίτιου κράτους μέλους και θα είναι εις βάρος των ανταγωνιστών που προσφέρουν τις υπηρεσίες τους από άλλα κράτη μέλη, πράγμα το οποίο υπάγεται στην ευθύνη του εξεταζόμενου κράτους μέλους και δεν αντιβαίνει προς τη Συνθήκη, ιδιαιτέρως δε προς το άρθρο 6 σύμφωνα με την πάγια νομολογία του Δικαστηρίου των Ευρωπαϊκών Κοινοτήτων[semigr ]

20. υπογραμμίζει ότι οι επιχειρηματίες παροχής υπηρεσιών δικτύου συμπεριλαμβανομένων των υπηρεσιών κινητής τηλεφωνίας θα πρέπει να συμμετάσχουν στη χρηματοδότηση της καθολικής υπηρεσίας ώστε να μην περιοριστεί ο αριθμός των συμμετεχόντων στους παρέχοντες υπηρεσίες κινητής τηλεφωνίας ή των διασυνδεδεμένων υπηρεσιών στο δημόσιο δίκτυο[semigr ] καλεί την Επιτροπή να προωθήσει μελέτη, πριν το τέλος του 1997 για να διαπιστωθεί εάν και κατά πόσο άλλοι δικαιούχοι της διαδικασίας ελευθέρωσης συμπεριλαμβανομένων των επιχειρηματιών παροχής νέων υπηρεσιών θα μπορούσαν να συνεισφέρουν στη χρηματοδότηση της καθολικής υπηρεσίας[semigr ]

21. καλεί την Επιτροπή να υποβάλει το ταχύτερο δυνατόν πρόταση οδηγίας σχετικά με τη χρηματοδότηση της καθολικής υπηρεσίας τηλεπικοινωνιών και παραπέμπει επ' αυτού στο προαναφερθέν ψήφισμά του της 19ης Μαΐου 1995, με το οποίο ζητείται η δημιουργία ενός ταμείου για την καθολική παροχή υπηρεσιών, ούτως ώστε «να χρηματοδοτούνται βάσει του πραγματικού κόστους οι δαπάνες που συνεπάγεται η καθολική παροχή υπηρεσιών, υπό τον όρο ότι θα συμβάλλουν στη χρηματοδότηση του ταμείου όλοι οι χρήστες των υποδομών και των υπηρεσιών, ανάλογα με το μερίδιο της αγοράς που αντιστοίχως κατέχουν και τα ακαθάριστα κέρδη τους»[semigr ]

22. διαπιστώνει ότι στη σημερινή συγκυρία που χαρακτηρίζεται από συνεχή μείωση του τεχνολογικού κόστους και προσέλκυσης επενδυτών στον τομέα, ο οικονομικός αντίκτυπος της καθολικής υπηρεσίας μπορεί να φαίνεται περιορισμένης ως προς τον προβλεπόμενο κύκλο εργασιών του τομέα των τηλεπικοινωνιών, αλλά, ότι σε ορισμένες χώρες, λόγω της κατανομής του πληθυσμού και της υψηλής διείσδυσης των τηλεφωνικών υπηρεσιών, ο πραγματικός αντίκτυπος μπορεί να είναι πολύ μεγαλύτερος, ιδιαίτερα για την παροχή σε όλους τους πολίτες των βασικών διευκολύνσεων, πράγμα που προϋποθέτει ότι το πλήθος των συνδρομητών, η έκταση του δικτύου και οι παρεχόμενες υπηρεσίες είναι ανάλογες του επιπέδου τεχνολογικής ανάπτυξης καθώς και της αγοράς[semigr ]

23. εκτιμά ότι οι επιχειρηματίες των τηλεπικοινωνιακών δικτύων που είναι διατεθειμένοι να εξασφαλίσουν οι ίδιοι τις παροχές καθολικής υπηρεσίας στο σύνολο της επικράτειας κράτους μέλους πρέπει να δύνανται να το πράξουν μέσω τεχνικών και εμπορικών μεθόδων της επιλογής τους και να επωφεληθούν αντίστοιχων χρηματοδοτήσεων στο μέτρο όπου αυτό δικαιολογείται[semigr ]

24. θεωρεί, κατά συνέπεια, ότι η χρηματοδότηση της καθολικής υπηρεσίας πρέπει να ασκείται σε όλες τις περιπτώσεις μέσω ενός μηχανισμού ταμείου το οποίο το κράτος μέλος θα το διαχειρίζεται ανεξάρτητα από τον ή τους οργανισμούς που θα έχουν αναλάβει την παροχή της καθολικής υπηρεσίας[semigr ]

25. προτείνει να αναληφθεί πρωτοβουλία, με την οποία όλοι οι πολίτες θα αποκτήσουν κατ'αρχήν δωρεάν πρόσβαση στα επίσημα έγγραφα των διαφόρων θεσμικών οργάνων της Ένωσης και των κρατών μελών (Επιτροπή, Συμβούλιο, Ευρωπαϊκό Κοινοβούλιο, κλπ.,) στο Ιντερνέτ.

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.